Ir-Regolament tal-Kummissjoni (KEE) Nru 2730/81
ta’ l-14 ta’ Settembru 1981
li jistabbilixxi lista ta’ aġenziji fil-pajjiżi importaturi li mhumiex membri u li huma intitolati li joħorġu sejħiet għall-offerti għal xogħol bl-appalt fis-settur tal-ħalib u prodotti tal-ħalib
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 804/68 tas-27 ta’ Ġunju 1968 dwar l-organizzazzjoni komuni tas-suq tal-ħalib u prodotti mill-ħalib [1], kif l-aħħar emendat bl-Att ta’ Adeżjoni tal-Greċja, u partikolarment Artikoli 13 (3) u 17 (4) tiegħu,
Billi Artikolu 14 tar-Regolament tal-Kummissjoni (KEE) Nru 2729/81 ta’ l-14 ta’ Settembru 1981 li jippreskrivi ċerti regoli speċjali sabiex tiġi implimentata s-sistema tal-liċenzji ta’ importazzjoni u esportazzjoni u l-fissar bil-quddiem ta’ rifużjonijiet dwar il-ħalib u l-prodotti mill-ħalib [2] jippreskrivi illi sejħiet għal offerti għal xogħol bl-appalt jistgħu biss jiġu rikonoxxuti meta dawn jinħarġu minn waħda mill-aġenziji jew korpi pubbliċi regolati bil-liġi pubblika u li jidhru f’lista li trid tiġi mfassla;
Billi, bil-ħsieb tal-prattika tal-kummerċ fil-pajjiżi importaturi u minħabba l-iktar tagħrif reċenti disponibbli għall-Kummissjoni, din il-lista tista’ tiġi mfassla kif tidher fl-Anness;
Billi l-miżuri previsti f’dan ir-Regolament jaqblu ma’ l-opinjoni tal-Kumitat ta’ Ġestjoni għall-Ħalib u l-Prodotti tal-Ħalib,
ADOTTAT DAN IR-REGOLAMENT:
Artikolu 1
Il-lista ta’ l-aġenziji li joħorġu sejħiet għall-offerti għal xogħol bl-appalt f’pajjiżi mhux membri, kif imsemmi f’Artikolu 14 tar-Regolament (KEE) Nru 2729/81, hija mogħtija fl-Anness.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta l-Komunitajiet Ewropej.
Għandu jibda japplika b’effett mill-1 ta’ Novembru 1981.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-14 ta’ Settembru 1981.